《中秋舟次沙律》
宋代·黄大受

去年中秋月，照我入桂城。
今年中秋月，送我至江陵。
桂林二千八百里，城边买船发春水。
潇湘六月寒如冰，洞庭湖中秋气生。
峡江西来雪波急，片帆带雨烟中湿。
胡雁不来芦苇秋，风林淅沥生人愁。
反思前年风露好，月入金樽醉将倒。
如今飘落千万山，烟波弥漫几时还。
露香堂中千百瓮，玉瓶取醉风吹梦。
今宵弦管市繁华，灯火沙头一万家。
争似诗翁弄江月，微吟不自汲江花。

作者简介：黄大受，字德容，自号露香居士，南丰（今属江西）人。生平未仕，以诗游士大夫间，游踪颇广。遗著《露香拾稿》，于理宗淳祐元年（一二四一）其子伯厚仕鄞时，请应𢖟、郑清之作序。事见本集卷首序及有关诗。　黄大受诗，以汲古阁影宋抄《南宋六十家小集》本为底本，编为一卷。